Informácia
Analýza potrieb a postupov finančného zabezpečenia vedy a techniky na rok 2003 s výhľadom do roku 2006 za Slovenskú republiku

Predkladanú informáciu  "Analýza potrieb a postupov finančného zabezpečenia vedy a techniky na rok 2003 s výhľadom do roku 2006 za Slovenskú republiku“ vypracovalo Ministerstvo školstva SR v nadväznosti na prierezové kompetencie Ministerstva školstva SR v oblasti vedy a techniky a koordinačnú funkciu ministerstva vo vzťahu k ústredným orgánom štátnej správy a Slovenskej akadémii vied pri príprave návrhu štátneho rozpočtu na rok 2003 za túto oblasť vyplývajúce zo zákona č.132/2002 Z.z. o vede a technike.

Analýza potrieb a postupov finančného zabezpečenia vedy a techniky je spracovaná v podobe „Návrhu východísk pre prípravu návrhu rozpočtu príjmov a výdavkov v oblasti vedy a techniky na rok 2003 za Slovenskú republiku“ (ďalej len „východiská“) a tvorí prílohu k tomuto materiálu.

Pri príprave materiálu sa uplatnili prvky a prístupy v podpore vedy a techniky, schválené v zákone č.132/2002 Z.z. o vede a technike a v Koncepcii štátnej vednej a technickej politiky do roku 2005 s dôrazom na prípravu štátnych programov výskumu a vývoja a na rozšírenie účelového financovania vedy a techniky prostredníctvom Agentúry na podporu vedy a techniky zriadenej zákonom č.203/2001 Z.z.

Pri vypracovaní materiálu  z hľadiska vecného obsahu sa vychádzalo z trendov vývoja medziročného rastu výdavkov na vedu a techniku vo vzťahu k HDP a podľa jednotlivých sektorov výskumu a vývoja  v Koncepcii štátnej vednej a technickej politiky do roku 2005, z odvetvových programov výskumu a vývoja schválených vládou SR a zo záväzkov vyplývajúcich z integračného procesu pri vstupe do EÚ.

Neustála pozornosť Európskej únie sa venuje objemu finančných prostriedkov vyčleňovaných na vedu a techniku, hlavne podielu výdavkov na vedu  a techniku zo štátneho rozpočtu vo vzťahu k HDP. Tieto ukazovatele musí Slovenská republika preukazovať v rámci prístupového procesu Slovenskej republiky do EÚ.

Materiál v prílohe prešiel medzirezortným pripomienkovým konaním a bol predložený na rokovanie vlády SR dňa 3.júla 2002. Tieto východiská, ktoré Ministerstvo školstva SR považovalo za zvlášť významné pre prípravu návrhu štátneho rozpočtu na rok 2003, vláda SR na základe stanoviska Ministerstva financií SR rozhodla  neprerokovať. Na základe východísk Ministerstvo školstva SR predpokladalo skoordinovanie vypracovania návrhu štátneho rozpočtu v oblasti vedy a techniky so zameraním na vnútorné prerozdelenie výdavkov v rámci vedy a techniky v SR na nové formy účelového financovania s odbúraním paušalizovaného financovania – prerozdeľovania výdavkov do rozpočtov jednotlivých kapitol. Materiál mal predstavovať podklad pre vypracovanie materiálu "Súhrnný návrh rozpočtu príjmov a výdavkov v oblasti vedy a techniky na rok 2003 za Slovenskú republiku celkom a podľa rozpočtových kapitol". Neprijatím je ohrozené zabezpečenie prerozdelenia výdavkov v rámci vedy a techniky a zabezpečenie finančných prostriedkov na spustenie nových foriem financovania v zmysle Zákona o vede a technike. 

Predkladaný materiál predstavuje stratégiu financovania vedy a techniky a spolu s materiálmi „Štátne programy výskumu a vývoja s návrhom harmonogramu ich realizácie a finančného zabezpečenia do roku 2006 a definovaním ich cieľových parametrov s výhľadom do roku 2010“ a „Štátne objednávky výskumu a vývoja začínajúce v roku 2002 a ich finančné zabezpečenie“, ktoré boli taktiež predložené na schválenie vládou SR, tvorí základ pre koordináciu postupov v oblasti financovania vedy a techniky do roku 2006.	

	Ministerstvo financií SR vo svojom materiáli „Návrh východísk štátneho rozpočtu na rok 2003“ navrhuje v druhej polovici augusta predložiť rozpočtovým kapitolám návrh limitov výdavkov na rok 2003, pričom upozorňuje, že sa pre rok 2003 v zásade nepredpokladá medziročné zvýšenie výdavkov štátneho rozpočtu, čo znamená ďalšie prehlbovanie stavu, keď v Koncepcii štátnej vednej a technickej politiky do roku 2005 Národnou radou SR schválené medziročné nárasty výdavkov na vedu a techniku v Slovenskej republike v objeme 450 mil. Sk nebudú akceptované.  Na základe upozornenia Ministerstva financií SR je pravdepodobné, že sa pre rok 2003 na štátne programy VaV a štátne objednávky VaV vyčlení suma výdavkov na úrovni roku 2002, ktorá nebude postačovať na pokrytie všetkých výdavkov pre rok 2003. V roku 2003 bude totiž nevyhnutné vyčleniť finančné prostriedky nielen na nové úlohy VaV štátnych programov VaV, ako to bolo v roku 2002, ale zároveň na pokračujúce úlohy VaV štátnych programov VaV.

V zmysle predkladaného materiálu je nevyhnutné, aby vláda Slovenskej republiky  prijala postupy na zabezpečenie nevyhnutných výdavkov v oblasti vedy a techniky na rok 2003 tak ako sa to v materiáli uvádza. 

Dôležitým prvkom v rámci koordinácie postupov je aj skutočnosť, že finančné prostriedky vyčlenené na financovanie štátnych objednávok výskumu a vývoja zo štátneho rozpočtu v danom rozpočtovom roku nesmú byť vyššie ako 20% finančných prostriedkov vyčlenených v danom roku v štátnom rozpočte na financovanie štátnych programov výskumu a vývoja (§ 13 ods. 4 zákona č.132/2002 Z.z. o vede a technike).  

V predkladaných východiskách predstavujú výdavky na vedu a techniku za Slovenskú republiku celkom pre rok 2003 sumu 3 878 mil. Sk. 

Nad rámec týchto výdavkov na vedu a techniku, a teda aj medziročného nárastu výdavkov na vedu a techniku, materiál poukazuje na nezabezpečené výdavky vo výške 437 525 tis. Sk pre kapitolu Ministerstva pôdohospodárstva SR na Národné programy schválené vo vláde SR, ktorých zabezpečenie by malo byť riešené ako priorita vlády SR.

Predkladané východiská obsahujú základné informácie o aktivitách navrhovaných Ministerstvom školstva SR:
-	stratégiu prístupu pri zostavovaní návrhu rozpočtu príjmov a výdavkov v oblasti vedy a techniky na rok 2003, 
-	konštrukciu rozpočtu príjmov a výdavkov v oblasti vedy a techniky na rok 2003 v zmysle Koncepcie štátnej vednej a technickej politiky do roku 2005, 
-	 aplikáciu zákona č. 132/2002 Z.z. o vede a technike pri konštrukcii rozpočtu príjmov a výdavkov v oblasti vedy a techniky na rok 2003 v členení na záväzné a ďalšie ukazovatele pri zostavovaní návrhu štátneho rozpočtu v oblasti vedy a techniky, 
-	stratégiu rozdelenia finančných prostriedkov v oblasti účelového financovania, ktoré sú znázornené v tabuľkovej prílohe k tomuto materiálu.

Pri príprave východísk Ministerstvo školstva SR spolupracovalo s ústrednými orgánmi štátnej správy SR a SAV a využilo údaje z Informačného systému výskumno-vývojového potenciálu podsystému „Register úloh“.